Vermiste peuter in vrieskas gevindArgieffoto: Miguel Roberts/The Brownsville Herald via AP Die Vrystaatse polisie het ’n geregtelike doodsondersoek geopen nadat die liggaam van ’n vermiste peuter Donderdag in ’n vrieskas op Welkom gevind is. Volgens kapt. Malebo Khosana, woordvoerder van die polisie, is die liggaam van die 20 maande oue seuntjie, Botshelo Donavan Molete, omstreeks 08:30 in die vrieskas op sy ouers se bure se erf in die Thabong- informele nedersetting gevind. Dít volg nadat die kleuter se ma, Nthabiseng Molete (23), hom die vorige dag as vermis aangemeld het. ’n Soektog is dié dag begin, maar dit het aanvanklik geen vrugte afgewerp nie. Dit is eers toe die buurvrou die buitekamer op haar erf deursoek het dat die kind gevind is. Dié buitekamer word vir kerkdienste gebruik, het Khosana gesê. Die vrieskas was nie aangeskakel nie, aangesien dit buite werking is. Die plaaslike polisie het ’n beroep op die gemeenskap gedoen om nie die reg in eie hande te neem nie en die gereg sy gang te laat gaan.